ธกส.-ออมสินออกสลากขาย
ธ.ก.ส.แย้มเตรียมออกสลากทวีสินล็อตใหม่ 4-5 หมื่นล้านปลายปีนี้ หลังผลสำรวจพบรายย่อยยังนิยมออมผ่านสลาก
20 มิ.ย. 2559

ธ.ก.ส.แย้มเตรียมออกสลากทวีสินล็อตใหม่ 4-5 หมื่นล้านปลายปีนี้ หลังผลสำรวจพบรายย่อยยังนิยมออมผ่านสลาก
รายงานข่าวจากธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ธ.ก.ส.อยู่ระหว่างการพิจารณาออกสลากออมทรัพย์ทวีสินงวดใหม่ คาดว่าจะออกได้ในช่วงเดือน พ.ย. 2559-ก.พ. 2560 นี้ เพื่อทดแทนสลากรุ่นเก่าที่จะครบกำหนดไถ่ถอนคืนในช่วงเวลาดังกล่าวมีวงเงินราว 4-5 หมื่นล้านบาท สำหรับสลากที่จะออกใหม่ กำลังอยู่ระหว่างการสำรวจความต้องการของผู้ซื้อ เพื่อเอามาปรับปรุงรูปแบบการจ่ายเงินรางวัล หรืออาจคงการจ่ายรางวัลแบบเดิมถ้าเห็นว่ามีความเหมาะสม และเป็นความต้องการของลูกค้าผู้ซื้อสลาก ซึ่งพบว่ากลุ่มคนที่ซื้อสลากมากที่สุดคือรายย่อย และส่วนใหญ่กว่า 20% อยู่ในกรุงเทพฯ
อย่างไรก็ดี ก่อนหน้านี้ ธ.ก.ส.ออกสลากออมทรัพย์ทวีสินชุดกล้วยไม้นานาชาติ วงเงิน 5 หมื่นล้านบาท เริ่มวันที่ 19 มี.ค.และจำหน่ายหมดเมื่อวันที่ 6 มิ.ย. 2559 ปกติใน 1 ปี ธ.ก.ส.จะออกสลาก 2 ครั้ง เพื่อรักษาฐานลูกค้าสลากเก่า ปัจจุบันพอร์ตสลากคิดเป็น 20% ของเงินฝากหรืออยู่ที่กว่า 2 แสนล้านบาท
นายชาติชาย พยุหนาวีชัย ผู้อำนวยการธนาคารออมสิน กล่าวว่า ธนาคารจะทยอยออกสลากเพื่อทดแทนสลากเก่าที่หมดอายุวนไปเรื่อยๆ ซึ่งในแต่ละปีจะมีสลากที่ครบอายุไถ่ถอนหลายหมื่นล้านบาท จากพอร์ตสลากล่าสุดที่มีอยู่กว่า 7 แสนล้านบาท